Proces s vedúcimi pracovníkmi Chemických závodov Juraja Dimitrova

Proces s vedúcimi pracovníkmi Chemických závodov Juraja Dimitrova v máji roku 1955 bol 
politický proces s cieľom na preniesť zodpovednosť za hospodárske neúspechy režimu na určitú skupinu osôb. Aj keď nešlo o politický proces, kde by vyšetrovaní boli nútení naučiť sa pripravený scenár, naopak, pred súdom sa bránili a v čase odsúdenia už boli známe dôkazy ich neviny, boli odsúdení senátom pod vedením Jozefa Brešťanského na dlhoročné tresty odňatia slobody. Už v odvolacom konaní v roku 1956 boli obžalovaní oslobodení, no bola uplatnená koncepcia náhradnej trestnej činnosti. No aj tieto tresty boli v roku 1962 zrušené. 28. marca 1968 publikoval slovenský denník Smena skutočnosti o činnosti Jozefa Brešťanského v tomto procese . 2. apríla 1968 bol Jozef Brešťanský nájdený obesený v lese pri obci Řehenice pri Prahe. Jeho smrť bola po vyšetrovaní uzavretá ako samovražda.

Priebeh procesu
V procese boli obžalovaní vedúci pracovníci Chemických závodov Juraja Dimitrova (riaditeľ Ing. Viliam Ríša, jeho námestník dr. Robert Hoffmann, oblastný riaditeľ chémie dr. Ondrej Lantal, referenti dr. Viliam Černák a Ing. Ladislav Štefko a podnikový právnik dr. Zoltán Krajčík) z trestných činov velezrady a sabotáže. Velezrady sa mali dopustiť v súvislosti s uplatňovaním majetku podniku v Rumunsku (čo sa dialo na príkaz Predsedníctva vlády) a sabotáže v súvislosti s výstavbou závodu Mieru. Predseda senátu Dr. Brešťanský zatajil dôkazy v prospech obžalovaných, napríklad v tom čase už bol známy rozsudok parížskeho súdu, ktorý podniku pridal plné odškodné zato, že kvôli embargu americký dodávateľ nevykonal dodávku strojného vybavenia pre závod Mieru. Obžalovaní sa pred súdom bránili, dožadovali sa znalcov a predloženia písomných materiálov svedčiacich o tom, že všetky kroky so zahraničnými dodávateľmi alebo kroky uplatňovania majetku v Rumunsku sa diali s vedomím resp. na príkaz najvyšších politických orgánov.

Obžalovaní boli odsúdení na dlhoročné tresty v trvaní 6 až 17 rokov. Už odvolací súd v roku 1956 na zákrok ministra chemického priemyslu Ing. Púčika (obrátila sa na neho JUDr. Oľga Hoffmannová Novomeská) oslobodil odsúdených od protištátnej činnosti. Jozef Brešťanský sa snažil vynútiť potvrdenie svojho rozsudku Najvyšším súdom. Nakoniec bola použitá koncepcia náhradnej trestnej činnosti. No aj tieto tresty boli v roku 1962 zrušené.

Po začiatku obrodného procesu Pražskej jari v roku 1968 dostal Jozef Brešťanský na starosť agendu rehabilitácií neoprávnene odsúdených v 50. rokoch. 28. marca 1968 publikoval slovenský denník Smena článok JUDr. Oľgy Hoffmannovej Novomeskej o tomto  procese, teda o jeho konflikte záujmov v rámci justície. V ten istý deň bol Brešťanský nahlásený ako nezvestný. 2. apríla 1968 bol nájdený obesený v lese pri obci Řehenice pri Prahe. Pri vyšetrovaní jeho smrti bolo pracované s možnosťami jeho zmiznutia ako únos, vražda či samovražda. Jeho smrť bola po vyšetrovaní uzavretá ako samovražda.

 Referencie 

 Pozri aj 
 Jozef Brešťanský
 Politické procesy na Slovensku
 Proces s Dr. Ladislavom Galanom
 Viliam Ríša

Kategória:Dejiny Slovenska
Kategória:Dejiny práva
Kategória:Komunizmus na Slovensku
CHZJD
Kategória:Súdne procesy